CELEX: 32021D1271
Language: lt
Date: 1627257600000
Title: Europos Parlamento, Tarybos ir Komisijos sprendimas (ES, Euratomas) 2021/1271 2021 m. liepos 26 d. kuriuo skiriamas Europos politinių partijų ir Europos politinių fondų institucijos direktorius

2021 8 2   
               
               
                  LT
               
               
                  Europos Sąjungos oficialusis leidinys
               
               
                  L 277/145
               
            
         EUROPOS PARLAMENTO, TARYBOS IR KOMISIJOS SPRENDIMAS (ES, Euratomas) 2021/1271
         2021 m. liepos 26 d.
         kuriuo skiriamas Europos politinių partijų ir Europos politinių fondų institucijos direktorius
         EUROPOS PARLAMENTAS, EUROPOS SĄJUNGOS TARYBA IR EUROPOS KOMISIJA,
         atsižvelgdami į Sutartį dėl Europos Sąjungos veikimo,
         atsižvelgdami į Europos atominės energijos bendrijos steigimo sutartį,
         atsižvelgdami į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 6 straipsnio 3 dalį,
         atsižvelgdami į 2021 m. liepos 15 d. kandidatų sąrašą, pasiūlytą atrankos komiteto, kurį sudaro Europos Parlamento, Tarybos ir Komisijos Generaliniai sekretoriai, paskelbus atvirą kvietimą teikti kandidatūras, siekiant paskirti Europos politinių partijų ir Europos politinių fondų institucijos direktorių,
         kadangi:
         
                     (1)
                  
                  
                     Reglamento (ES, Euratomas) Nr. 1141/2014 6 straipsnio 1 dalimi įsteigiama Europos politinių partijų ir Europos politinių fondų institucija;
                  
               
                     (2)
                  
                  
                     Reglamento (ES, Euratomas) Nr. 1141/2014 6 straipsnio 3 dalyje numatyta, kad Europos politinių partijų ir Europos politinių fondų institucijos direktorių penkerių metų laikotarpiui, kuris nepratęsiamas, bendru sutarimu skiria Europos Parlamentas, Taryba ir Komisija, remdamiesi atrankos komiteto, kurį sudaro tų institucijų Generaliniai sekretoriai, pasiūlymais paskelbus atvirą kvietimą teikti kandidatūras,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Europos politinių partijų ir Europos politinių fondų institucijos direktoriumi laikotarpiui nuo 2021 m. rugsėjo 1 d. iki 2026 m. rugpjūčio 31 d. skiriamas Pascal SCHONARD.
            
            
               2.   Direktorius įdarbinamas kaip laikinasis AD 12 lygio 1 pakopos darbuotojas.
            
            
               3.   Paskyrimas vykdomas su sąlyga, kad paskirtasis direktorius pasirašo šio sprendimo priede pateiktą deklaraciją dėl nepriklausomumo ir interesų konflikto nebuvimo.
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. liepos 26 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               J. PODGORŠEK
            
            
               
                  Komisijos vardu
               
               
                  Pirmininko pavaduotojas
               
               M. ŠEFČOVIČ
            
         
         
            (1)  OL L 317, 2014 11 4, p. 1.
      
      
         
            PRIEDAS
            DEKLARACIJA DĖL NEPRIKLAUSOMUMO IR INTERESŲ KONFLIKTO NEBUVIMO
            Aš, toliau pasirašęs, …, pareiškiu, kad susipažinau su Europos Parlamento ir Tarybos reglamento (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo 6 straipsnio 3 dalimi ir vykdysiu Europos politinių partijų ir Europos politinių fondų institucijos (toliau – Institucija) direktoriaus funkcijas visiškai nepriklausomai ir visapusiškai laikydamasis to reglamento taisyklių. Veikdamas Institucijos vardu nesieksiu gauti jokios institucijos ar Vyriausybės arba jokios kitos įstaigos, biuro ar agentūros nurodymų ir jų nevykdysiu. Susilaikysiu nuo bet kokių veiksmų, kurie yra nesuderinami su mano pareigų pobūdžiu.
            Pareiškiu, kad, kiek man žinoma, nėra kilusio su manimi susijusio interesų konflikto. Interesų konfliktas kyla, kai Institucijos direktoriaus funkcijas nešališkai ir objektyviai vykdyti trukdo priežastys, susijusios su jo šeima, asmeniniu gyvenimu, politinėmis, pilietinėmis, filosofinėmis ar religinėmis pažiūromis, ekonominiu interesu arba kitu su finansavimo pagal Reglamentą (ES, Euratomas) Nr. 1141/2014 gavėju turimu bendru interesu. Visų pirma, pareiškiu, kad nesu Europos Parlamento narys, neturiu rinkimų mandato ir nesu dabartinis ar buvęs Europos politinės partijos ar Europos politinio fondo darbuotojas.
            
               Priimta […]
               
                  
                     DATA + paskirtojo direktoriaus PARAŠAS]